**Vejle Kirkehøjskole foråret 2022: KØN OG EKSISTENS**

**Manchet**

Er vores køn defineret derved, at vi er skabt som mand eller kvinde, eller er vores kønsopfattelse kulturelt bestemt? Når kønsnormerne – som vi ser i vores tid – er under opløsning, skyldes det så ændringer i vores samfund, eller at noget undertrykt nu får lov til at komme til overfladen? Hvad sker der, når man – som i Sverige – i et vist omfang lader ordene ’han’ og ’hun’ erstatte af ’hen’? Hvad betyder det for vores eksistens, hvis vi ikke har kønsnormer at læne os op ad, så vi selv skal finde vores kønsidentitet?

Forårets foredrag vil belyse dette tema ud fra teologiske, psykologiske, samfundsmæssige og kunstneriske vinkler.

24. februar

*Kl. 10-12*

**Foredrag med George Hinge, Ph.D. og lektor i klassisk filologi, AU**

Efter årtiers debat blev der 2012 blev der åbnet for, at par af samme køn kunne blive viet officielt i folkekirken. Mens et flertal hilste det velkommen som det eneste logiske i det 21. århundrede, følte et mindretal sig tromlet af politikerne. Som kirkepolitisk talsperson i Landsforeningen for Bøsser og Lesbiske deltog foredragsholderen i det politiske lobbyarbejde i den afgørende slutfase. Men hvorfor var det vigtigt for bøsser og lesbiske at få mulighed for en kirkelig vielse og samtidig nødvendigt at bevare en balance i forhold til de mere tøvende kræfter i kirken?

*Kl. 13-15*

**Foredrag med Peter Edlef Nissen, mag.art. i musikvidenskab og MA, PGDip i teologi, præst i Bramming Frimenighed**
En gruppe kristne med regnbueseksualitet har valgt at fastholde den klassiske kristne forståelse af køn og seksualitet på trods af indførelsen af vielsesritualet i folkekirken i 2012. Peter Nissen er landssekretær i den kun to år gamle forening Kristent Netværk omkring Udfordret Seksualitet (KNUS), og han vil fortælle om sin egen livsrejse og nogle af de overvejelser, der ligger til grund for det valg, han og andre medlemmer i foreningen har foretaget.

24. marts

*Kl. 10-12*

**Foredrag med Morten Emmerik Wøldike, sociolog og leder af Institut for Menneskerettigheders arbejde for kønsligestilling og LGBTI+-rettigheder**

Den binære opdeling i ’mand’ og ’kvinde’ bliver i dag udfordret af mere flydende kønsopfattelser. Nye kategorier som ’transkønnethed’, ’nonbinær’ og ’interkønnethed’ kommer ind i vores sprog, og det stigende fokus på disse kønsminoriteter skaber et behov for at sikre rettigheder og beskyttelse af disse grupper.

Foredragsholderen vil fortælle om sit arbejde med at fremme rettigheder og trivsel for disse kønsminoriteter i Danmark; eksempelvis hvorfor det er vigtigt at give børn og unge mulighed for at ændre juridisk køn, for at de kan leve som dem, de er – og i overensstemmelse mellem kønsidentitet, kønsudtryk og juridisk køn.

*Kl. 13-15*

**Foredrag med Amalie Grubb Martinussen, cand.mag. i kunsthistorie og kunstformidler**

Foredraget stiller skarpt på Lili Elbes kunstneriske og ægteskabelige parløb med Gerda Wegener. Med udgangspunkt i Gerda Wegeners portrætter af Lili samt et par værker af Lili selv (under signaturen Einar Wegener), fortælles historien om, hvordan Lili Elbe blev sig selv som model og muse for sin ægtefælle for siden at sikre sig en plads i queer-historien som en af de første transkvinder, der stod åbent frem for verden og fortalte om sin transition.